Predkladacia správa

	Materiál predkladáme na základe uznesenia vlády SR č. 445 zo 14. júna 2000, ktorým vláda SR v bode B.1 uložila ministrovi pôdohospodárstva a ministrovi hospodárstva pripraviť finálne znenie Protokolu doplňujúceho Európsku dohodu  o pridružení SR k ES a uznesenia vlády SR č.1301 zo 4. decembra 2002, ktorým vláda SR v bode B.1 uložila ministrovi pôdohospodárstva, ministrovi hospodárstva a ministrovi zahraničných vecí pripraviť Doplnkový protokol upravujúci obchodné podmienky v oblasti poľnohospodárskych výrobkov k Európskej dohode o pridružení SR k ES.

Obchod medzi SR a EÚ upravuje Európska dohoda o pridružení uzatvorená medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „Európska dohoda“), podpísaná dňa 4. októbra 1993 v Luxemburgu. Národná rada vyslovila súhlas s Európskou dohodou uznesením z 15. decembra 1993 a prezident ju ratifikoval 19. júla 1994. Európska dohoda nadobudla platnosť 1. februára 1995 na základe článku 123 ods. 2, (oznámenie č. 158/1997 Z. z.).   

Protokol upravujúci obchodné aspekty Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej, berúc do úvahy výsledky rokovaní medzi zmluvnými stranami o nových vzájomných poľnohospodárskych obchodných výhodách (ďalej len „Protokol“),  bol pripravený v spolupráci s Komisiou EÚ. Tento Protokol zahŕňa výsledky 1. kola rokovaní ukončených v roku 2000 a 2. kola rokovaní ukončených v roku 2002. Dohodnuté preferencie v rámci 1. kola rokovaní boli odsúhlasené vládou SR uznesením č. 445 zo 14. júna 2000 a predbežne sa uplatňujú ako autonómne opatrenie od 1.júla 2000 s tým, že tieto sa budú uplatňovať predbežne do odsúhlasenia Doplnkového protokolu k Európskej dohode.  Výsledky 2. kola rokovaní resp. dohodnuté preferencie boli odsúhlasené vládou SR uznesením 1301 zo 4. decembra 2002. 
	
Protokol je medzinárodnou hospodárskou zmluvou všeobecnej povahy podľa článku 7 ods. 4 Ústavy SR, teda pred jeho ratifikáciou sa vyžaduje súhlas Národnej rady SR. Protokol nemá prednosť pred zákonmi SR v zmysle článku 7 ods. 5 Ústavy SR. 

Predpokladaný dátum nadobudnutia platnosti tohto Protokolu bol 1. január 2003, keďže nebol do tohto termínu ukončený schvaľovací proces v SR ani v EÚ,  tento Protokol  nadobudne platnosť v prvý deň mesiaca nasledujúceho po dátume, kedy si zmluvné strany vzájomne oznámili ukončenie vnútorných postupov nevyhnutných pre tento účel (čl. 3 a čl. 4 Protokolu). V Slovenskej republike  nadobudnutiu platnosti Protokolu predchádza jeho schválenie vo vláde SR, odsúhlasenie v Národnej rade SR a ratifikácia prezidentom SR. 
	
	Ratifikácia Protokolu nebude mať  negatívny vplyv  na zamestnanosť ani negatívny environmentálny vplyv. Dosah na štátny rozpočet, modelovo vypočítaný,  z aspektu výberu cla je cca 269 mil. Sk,  pričom však treba vziať do úvahy aj ekonomicko-politický význam tohto Protokolu, pretože deklaruje pripravenosť SR na integráciu do EÚ aj za oblasť agrárneho obchodu. Práve aplikáciou nových colných podmienok sa pre producentov v SR vytvoria  podmienky na priaznivejší export do krajín  EÚ.   

	Na druhej strane ratifikáciou Protokolu z hľadiska našich upravených vývozných podmienok do EÚ je možné predpokladať výrazný nárast vývozu našich výrobkov do krajín EÚ, z čoho nepriamym dosahom na štátny rozpočet by mal byť prínos a tiež zníženie salda obchodnej bilancie medzi SR a EÚ.
  
	Preklad finálneho anglického znenia Protokolu bol zabezpečený autorizovaným prekladateľom a  bol postúpený spolupracujúcim rezortom MZV SR, MH SR a MF SR k odsúhlaseniu prekladu slovenského textu. Pripomienky uvedených rezortov boli zapracované do textu Protokolu.